პაულინიო
ჟოზე პაულო ბეზერა მასიელ ჟუნიორი (პორტ. José Paulo Bezerra Maciel Junior; დ. 25 ივლისი, 1988, სან-პაულუ) — ბრაზილიელი ფეხბურთელი, ნახევარმცველი. ფეხბურთის გულშემატკივრებში უფრო ცნობილია როგორც — პაულინიო. „გუანჯოუ ევერგრანდისა“ და ბრაზილიის ეროვნული ნაკრების წევრი. საფეხბურთო კარიერა პაულინიომ მშობლიურ ქალაქ სან-პაულუში დაიწყო. 2006 წელს იგი გადავიდა ლიტვურ გუნდ „ვილნიუსში“, სადაც ორი წელი გაატარა. 2007 წელს, იმის შემდეგ რაც „ვილნიუსი“ ლიტვის მეორე ლიგაში დაქვეითდა, პაულინიომ გუნდი დატოვა და კონტრაქტი პოლონურ „ლოძთან“. 2009 წელს პაულინიო დაბრუნდა ბრაზილიაში, სან-პაულის მეოთხე ლიგის გუნდში, თუმცა იქ პაულინიო დიდხანს არ გაჩერდა და იმავე წელს ბრაზილიის სერია ბ-ში მოასპარეზე „ბარაგანტინოს“ შეუერთდა. სწორედ „ბარაგანტინოში“ პაულინიო ბრაზილიის დიდი გუნდების ყურადღება მიიპყო, რის შედეგადაც 2010 წელს პაულინიო გაიფორმა „კორინთიანსმა“. ახალ გუნდში იგი მალევე გახდა ძირითადი შემადგენლობის მოთამაშე. „კორინთიანსის“ რიგებში პაულინიო გახდა ბრაზილიის ჩემპიონატის და ლიბერტადორესის თასის გამარჯვებული. 2013 წლის 2 ივნისს პაულინიო ინგლისური „ტოტენჰემის“ მოთამაშე გახდა. ტრანსფერის ღირებულებამ 17 მილიონი ევრო შეადგინა. „ტოტენჰემის“ შემადგენლობაში პაულინიომ 45 პრემიერ-ლიგის მატჩში მიიღო მონაწილეობა. 2015 წლის 1 ივლისს დადასტურდა პაულინიოს ტრანსფერი ჩინურ „გუანჯოუ ევერგრანდში“. ბევრისთვის მოულოდნელად, 2017 წლის ზაფხულის სატრანსფერო ფანჯრის დროს პაულინიო კატალონიის „ბარსელონამ“ გაიფორმა 40 მილიონ ევროდ. ესპანური გუნდის გულშემატკივრები მწვავედ აკრიტიკებდნენ თავიანთი საყვარელი კლუბის ხელმძღვანელობას, რადგან პაულინიოს ტრანსფერს არასწორი სატრანსფერო პოლიტიკის გაგრძელებად მიიჩნევდნენ. 2017 წლის 16 სექტემბერს პაულინიომ გამარჯვების მომტანი გოლი გაიტანა „ხეტაფესთან“ გასვლით მატჩში. ის თამაში „ბარსელონამ“ 2–1 მოიგო. იმავე წელს „ბარსელონას“ რიგებში პაულინიომ კარიერაში პირველი მატჩი ჩაატარა უეფა-ს ჩემპიონთა ლიგაზე, რომელიც მისმა გუნდმა 3–0 დაამარცხა ტურინის „იუვენტუსი“.